Document ID: 31978R1883

Padomes Regula (EEK) Nr. 1883/78
(1978. gada 2. augusts),
ar ko paredz vispārīgus noteikumus intervences finansēšanai, ko veic Eiropas Lauksaimniecības virzības un garantiju fonda Garantiju nodaļa
EIROPAS KOPIENU PADOME,
ņemot vērā Eiropas Ekonomikas kopienas dibināšanas līgumu,
ņemot vērā Padomes 1970. gada 21. aprīļa Regulu (EEK) Nr. 729/70 par kopējās lauksaimniecības politikas finansēšanu [1], kurā jaunākie grozījumi izdarīti ar Regulu (EEK) Nr. 2788/72 [2], un jo īpaši tās 3. panta 2. punktu,
ņemot vērā Komisijas priekšlikumu,
ņemot vērā Eiropas Parlamenta atzinumu [3],
tā kā saskaņā ar Regulas (EEK) Nr. 729/70 3. panta 2. punktu būtu jānosaka vispārīgi noteikumi intervences finansēšanai, ko veic Kopiena;
tā kā šajā nolūkā būtu jāizveido to pasākumu saraksts, kas atbilst intervences koncepcijai, kuras mērķis ir stabilizēt tirgus;
tā kā ir vēlams noteikt, ka izdevumus, ko rada intervences pasākumi, kuriem summu uz vienu vienību nosaka tirgu kopīgajā organizācijā, pilnībā sedz no Kopienas līdzekļiem;
tā kā tādu intervences pasākumu gadījumā, kuriem summa uz vienību nav noteikta tirgu kopīgajā organizācijā, būtu jānosaka pamatnoteikumi, jo īpaši ņemot vērā metodi finansējamo summu noteikšanai, finansējot izdevumus, ko rada intervences produktu iegādei vajadzīgo fondu piesaistīšana, to krājumu vērtēšana, ko pārnes no viena finanšu gada uz nākamo, kā arī glabāšanas un, ja vajadzīgs, pārstrādes izdevumu finansēšana;
tā kā dažādiem izdevumu un ieņēmumu posteņiem, kas, pamatojoties uz šiem noteikumiem, jānosaka katrai nozarei, jāparedz sīkāk izstrādāti noteikumi;
tā kā finansēšanas noteikumi katrai nozarei pagaidām būtu jāatstāj spēkā; tā kā Kopienas intervences finansēšanas vispārīgie noteikumi būtu jāiekļauj vienā regulā; tā kā būtu jāatceļ Padomes 1972. gada 28. decembra Regula (EEK) Nr. 2824/72, ar ko nosaka vispārīgus noteikumus intervences finansēšanai, ko veic Eiropas Lauksaimniecības virzības un garantiju fonda Garantiju nodaļa [4],
IR PIEŅĒMUSI ŠO REGULU.
1. pants
Pielikumā iekļautie pasākumi atbilst intervences koncepcijai, kuras mērķis ir stabilizēt lauksaimniecības tirgus Regulas (EEK) Nr. 729/70 3. panta 1. punkta nozīmē.
2. pants
Ja tirgus kopīgajā organizācijā summu uz vienu vienību nosaka intervences pasākumam, radušos izdevumus pilnībā sedz Kopiena.
3. pants
Ja tirgus kopīgajā organizācijā summu uz vienu vienību nenosaka saistībā ar intervences pasākumu, attiecīgo pasākumu finansē ELVGF Garantiju nodaļa saskaņā ar 4. līdz 8. panta noteikumiem.
4. pants
1. Ja 3. pantā minētais intervences pasākums ietver produktu iepirkšanu un glabāšanu, finansējamo summu nosaka pēc maksājumu dienestu vai aģentūru sagatavotām ikgadējām atskaitēm, kurās ir attiecīgi debeta un kredīta ieraksti par dažādajiem izdevumu un ieņēmumu posteņiem.
2. Pārējo 3. pantā minēto intervences pasākumu finansējums ir vienāds ar izdevumiem, no kuriem atskaitīti visi ieņēmumi, kas gūti no attiecīgā intervences pasākuma.
3. Saistībā ar 1. punktā minētajiem intervences pasākumiem Padome ar kvalificētu balsu vairākumu pēc Komisijas ierosinājuma pieņem noteikumus un nosacījumus, ar ko reglamentē ikgadējās atskaites un, ja vajadzīgs, ņemot vērā 2. punktā minētos intervences pasākumus, nosaka posteņus, kas jāņem vērā finansēšanā, ja tie nav noteikti tirgus kopīgajā organizācijā. Kamēr šie jautājumi nav noteikti un, izņemot visus noteikumus, kas ir pretrunā šai regulai, Regulas (EEK) Nr. 786/69 [5], (EEK) Nr. 787/69 [6], (EEK) Nr. 788/69 [7], (EEK) Nr. 2334/69 [8], (EEK) Nr. 2305/70 [9], (EEK) Nr. 2306/70 [10], (EEK) Nr. 1697/71 [11], (EEK) Nr. 272/72 [12] un (EEK) Nr. 273/72 [13], kas attiecas uz intervences izdevumu finansējumu dažādās nozarēs, paliek spēkā.
5. pants
Ja fondus, kuru izcelsme ir dalībvalstīs, izmanto intervences produktu iepirkšanai, procentu summu, kas jāfinansē ELVGF Garantiju nodaļai, aprēķina, izmantojot metodi un procentu likmi, kas ir vienāda visā Kopienā un ko nosaka saskaņā ar kārtību, kura noteikta saskaņā ar Regulas (EEK) Nr. 729/70 13. pantu. Procentu likmei reprezentatīvi jāatspoguļo faktiski samaksāto procentu likmes.
6. pants
Saimnieciskas darbības, kas saistītas ar glabāšanu un vajadzības gadījumā intervences produktu pārstrādi, finansē ELVGF Garantiju nodaļa, izmantojot standarta summas, kas ir vienādas visā Kopienā un kas nosakāmas saskaņā ar kārtību, kura paredzēta Regulas (EEK) Nr. 729/70 13. pantā un vajadzības gadījumā pēc lietas pārbaudes, ko veic attiecīgā pārvaldības komiteja.
7. pants
Ja attiecīgie produkti glabājot ir nolietojušies, finansiālās sekas uzskaita un ņem vērā, sākot intervenci. Šajā nolūkā nolietojuma koeficientus un cenas, kurām tos piemēro, nosaka saskaņā ar kārtību, kas paredzēta Padomes 1975. gada 29. oktobra Regulas(EEK) Nr. 2727/75 par labības tirgus kopīgo organizāciju [14] 26. pantā, kurā jaunākie grozījumi izdarīti ar Regulu (EEK) Nr. 1254/78 [15], vai, atkarībā no apstākļiem, attiecīgajā pantā citās regulās par lauksaimniecības tirgu kopīgo organizāciju, un vajadzības gadījumā pēc izpētes, ko veic ELVGF Komiteja.
8. pants
4. panta 1. punktā minētajās ikgadējās atskaitēs glabāšanā esošo produktu daudzumus, kas pārnesami uz nākamo finanšu gadu, parasti vērtē iepirkuma cenās. Šajā nolūkā, balstoties uz iepirkuma cenām, ko intervences aģentūras samaksājušas pārskata periodā, un, ņemot vērā 7. pantā minēto nolietojumu, dažādo produktu cenu, kas piemērojama uz nākamo finanšu gadu pārnesamajiem daudzumiem, nosaka saskaņā ar Regulas (EEK) Nr. 729/70 13. pantā paredzēto noteikto kārtību.
Tomēr, ja attiecīgajam produktam pēc intervences lēstā cena ir ievērojami zemāka nekā uz nākamo periodu pārnesamo krājumu vērtība, kas noteikta saskaņā ar pirmo apakšpunktu, var pieņemt lēmumu par intervences aģentūru samaksāto iegādes cenu aizstāšanu ar citu cenu. Pēdējo cenu nosaka saskaņā ar Regulas (EEK) Nr. 729/70 13. pantā noteikto kārtību un vajadzības gadījumā pēc attiecīgās pārvaldības komitejas pārbaudes. Tā nedrīkst būt zemāka par vidējo iepirkuma cenu un cenām, kas iegūtas, realizējot intervences krājumus.
9. pants
Vajadzības gadījumā sīki izstrādātus noteikumus šīs regulas īstenošanai pieņem saskaņā ar Regulas (EEK) Nr. 729/70 13. pantā izklāstīto kārtību.
10. pants
Ar šo pantu atceļ Regulu (EEK) Nr. 2824/72.
11. pants
Šī regula stājas spēkā nākamajā dienā pēc tās publicēšanas Eiropas Kopienu Oficiālajā Vēstnesī.
Tā piemērojama izdevumiem, kas radušies, sākot ar 1978. gada 1. janvāri. Tomēr 7. pantu piemēro no 1979. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 1978. gada 2. augustā

Labels: 3
15
17